De Beers wil blink klippies se verkope só aanhelp | Netwerk24
De Beers wil blink klippies se verkope só aanhelp
'n Model hou die Pienk Ster, die grootste en suiwerste pienk diamant ter wêreld, vas. Die ongeslypte diamant het 132,5 karaat geweeg toe De Beers dit in 1999 in Afrika gemyn het.Foto: Martial Trezzini, AP
De Beers, die wêreld se grootste diamantvervaardiger, spandeer $100 miljoen aan 'n blitsbemarkingsveldtog gedurende die komende feesseisoen om 'n herstel in die verkope van dié edelsteen 'n hupstoot te gee.
Verkope van diamantjuweliersware bereik gewoonlik 'n hoogtepunt tussen Dankseggingsdag in die VSA (vanjaar op 26 November) en die Chinese Nuwejaar in Januarie of Februarie elke jaar, en in die komende feestyd kan daar 'n herlewing in die vraag van verbruikers wees, sê Gareth Mostyn, De Beers se finansiële hoof.
De Beers het vanjaar sy produksieteikens drie keer verlaag in 'n poging om pryse te ondersteun te midde van 'n dalende vraag na diamante.
Die maatskappy gaan vanjaar 29 miljoen karaat produseer nadat hy aanvanklik soveel as 34 miljoen wou produseer.
Verkope in die volgende maand gaan "baie belangrik" wees vir die maatskappy, het Mostyn gesê.
" 'n Suksesvolle verkoopseisoen en 'n sterk vraag van verbruikers kan 'n platform vir herstel wees," het hy gesê.
"Ons is hoopvol, maar dit is nog te vroeg om te sê wanneer dit sal gebeur."
Die VSA is De Beers se belangrikste mark vir geslypte diamante en is verantwoordelik vir meer as 40% van die vraag na die edelsteen. Verkope in die land bereik gewoonlik tussen einde November en Kersfees 'n hoogtepunt, sê hy.
De Beers se grootste bemarkingsveldtog nóg het in Amerika afgeskop. "Hoewel dit nog te vroeg is om te sê, kry ons goeie terugvoer sover. Veldtogte gaan ook binnekort in China begin."
De Beers verwag dat opgegaarde voorraad van diamante gaan verminder nadat produksie verlaag is en dat dit só die pryse van ongeslypte diamante kan help herstel.
"Maar om die vraag deur bemarking te stimuleer is van kritieke belang," sê Mostyn.
Internasionale verkope van diamante vir juweliersware het in 2014 $80 miljard oorskry en De Beers verwag 'n soortgelyke vlak van verkope in 2016.